b'\n_START_ARTICLE_\nVal\xc3\xa9rien Isma\xc3\xabl\n_START_SECTION_\nUra pelaajana\n_START_PARAGRAPH_\nIsma\xc3\xabl edusti urallaan seitsem\xc3\xa4\xc3\xa4 eri seuraa: RC Strasbourgia (1984\xe2\x80\x931997, 2001, 2002\xe2\x80\x932003), Crystal Palace FC:t\xc3\xa4 (1998), RC Lensi\xc3\xa4 (1998\xe2\x80\x932000, 2001\xe2\x80\x932002), SV Werder Bremeni\xc3\xa4 (2003\xe2\x80\x932005), FC Bayern M\xc3\xbcncheni\xc3\xa4 (2005\xe2\x80\x932007) sek\xc3\xa4 Hannoveria (2007\xe2\x80\x932009). _NEWLINE_Isma\xc3\xabl pelasi Ranskan nuorisomaajoukkueissa, muttei edustanut aikuisten tasolla mit\xc3\xa4\xc3\xa4n maajoukkuetta. H\xc3\xa4n olisi voinut Ranskan lis\xc3\xa4ksi pelata Togon paidassa, sill\xc3\xa4 h\xc3\xa4nen is\xc3\xa4ns\xc3\xa4 on togolainen._NEWLINE_Isma\xc3\xablin uran loppua varjosti 14. elokuuta 2006 harjoituksissa sattunut s\xc3\xa4\xc3\xa4rimurtuma, joka piti h\xc3\xa4net sivussa pelikentilt\xc3\xa4 vuoden 2007 kev\xc3\xa4\xc3\xa4seen saakka. Isma\xc3\xabl lopetti ammattilaisuransa Hannoverissa vuonna 2009.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Isma\xc3\xabl toimi Hannover 96:n organisaatiossa urheilutoimenjohtajana kes\xc3\xa4st\xc3\xa4 2009 l\xc3\xa4htien.  Marraskuussa 2011 h\xc3\xa4n debytoi valmentajana Hannoverin II-joukkueessa.  H\xc3\xa4n valmensi joukkuetta kes\xc3\xa4\xc3\xa4n 2013 saakka, kunnes siirtyi VfL Wolfsburgin U23-joukkueen p\xc3\xa4\xc3\xa4valmentajaksi.  Isma\xc3\xabl johdatti joukkueen Regionalliga Nordin voittoon._NEWLINE_Kes\xc3\xa4kuun alussa 2014 Isma\xc3\xablista tuli 2. Bundesliigaan pudonneen FC N\xc3\xbcrnbergin p\xc3\xa4\xc3\xa4valmentaja.  Seura pelasi Isma\xc3\xablin alaisuudessa alle odotusten ja h\xc3\xa4n sai potkut teht\xc3\xa4vist\xc3\xa4\xc3\xa4n jo marraskuussa 2014. Kes\xc3\xa4ll\xc3\xa4 2015 Isma\xc3\xabl palasi VfL Wolfsburgin U23-joukkueen p\xc3\xa4\xc3\xa4valmentajaksi. Isma\xc3\xablin johdolla Wolfsburg voitti Regionalliga Nordin mestaruuden kauden 2015/16 p\xc3\xa4\xc3\xa4tteeksi. _NEWLINE_Lokakuussa 2016 Isma\xc3\xabl nousi Wolfsburgin edustusjoukkueen p\xc3\xa4\xc3\xa4valmentajaksi Dieter Heckingin saatua potkut teht\xc3\xa4vist\xc3\xa4\xc3\xa4n. Isma\xc3\xablin v\xc3\xa4liaikaista sopimusta jatkettiin marraskuun alussa kahdella vuodella. Isma\xc3\xablin alun hyv\xc3\xa4 noste ei kuitenkaan kantanut pitk\xc3\xa4lle, eik\xc3\xa4 Wolfsburg onnistunut nousemaan h\xc3\xa4nen johdollaan pois putoamiskurimuksesta. Seura voitti h\xc3\xa4nen alaisuudessaan vain kuusi pelaamistaan 17 ottelusta. Seura erotti Isma\xc3\xablin helmikuun lopussa 2017._NEWLINE_Toukokuussa 2018 Isma\xc3\xablista tuli Kreikan Superliigassa pelaavan Apollon Smyrnisin p\xc3\xa4\xc3\xa4valmentaja. Isma\xc3\xabl sai potkut seurasta jo elokuun lopussa 2018, kun joukkue oli aloittanut kautensa heikosti ja oli liigassa sijalla 10._NEWLINE_Toukokuussa 2019 Isma\xc3\xabl allekirjoitti sopimuksen It\xc3\xa4vallan Bundesliigan hopeajoukkue LASKin kanssa.'